Volgodonsk

**Volgodonsk** () om Venäman lidn da lidnümbrik Rostovan agjan päivnouzmas. Se om agjan nellänz'-videnz' lidn eläjiden lugun mödhe.

## Istorii
Eländpunktan aluz om pandud vn 1950 27. päiväl heinkud kuti žilo-varatoitandbaz sauvomha Cimlänskan padoseinäd i Volgan-Donan kanalad. Vl 1953 nimitihe žilod *Volgo-Donsk* (), sil-žo vodel täuttihe Cimlänskan vezivaradint. Žilo sai lidnan statusad vn 1956 2. päiväl kül'mkud.

Volgodonsk šingotase atomreaktoriden tegimel («Atommaš») i mašinansauvomižen toižil tegimil, sauvondmaterialiden pästandal (puižed apakod, beton, raudbetontegesed), sömtegimištol (maidkombinat, kalakombinat, leibtegim), Rostovan AES:an ekspluatacijal (vll 2001−2010 Volgodonskan AES) i järedal jogiportal, mugažo kodihimijan tegim radab.

## Geografijan andmused

Lidn sijadase Cimlänskan vezivaradimen padoseinänno, Donan hural randal, 50 m. ü.m.t. keskmäižel korktusel. Vezivaradimen pind om 35 m ü.m.t. kortte. Irrigacine Donan magistraline kanal zavodiše lidnas.

Matkad Rostovhasai Donal om 189 km päivlaskmha orhal, 241 km avtotel vai raudtel. Lähembaine lidn om Cimlänsk vides kilometras pohjoižhe orhal, avtotedme vai raudtedme Donan vastrandal. Volgodonsk röunatab Volgodonskan rajonanke suves i päivlaskmas, Cimlänskan rajonanke lodehes i pohjoižes, Dubovskojen rajonanke päivnouzmas.

Klimat om ven kontinentaline. Voden keskmäine lämuz om +9,6 C°, kezakun-elokun +21,1..+23,9 C°, tal'vkun-uhokun −2,2..−4,0 C°. Ekstremumad oma −31,8 C° (viluku, uhoku) i +43,0 C° (heinku). Kezaaigan minimum om +3,6 C° (kezaku), tal'vaigan maksimum om +18,0 C° (uhoku). Ei voi panda halad kezakus-elokus. Paneb sadegid 466 mm vodes, läz tazomäras kuidme, enamba semendkus-kezakus (44..46 mm) i tal'vkus (51 mm), vähemba uhokus (30 mm) i elokus (29 mm).

## Tobmuz
Volgodonsk om lidnümbrikon üks'jäižeks eländpunktaks.

Lidnümbrikon tobmuden pämez' om sen Duman ezimez'. Lidnan Dum kogoneb 25 deputataspäi. Edeline lidnan pämez' — Duman ezimez' om Lüdmila Tkačenko (reduku 2015 — reduku 2020). Lidnan Administracijan pämez' om Vadim Kuleša vspäi 2023. Edeline Administracijan pämez' om Viktor Mel'nikov (2017−2022).

## Eläjad
Vn 2010 Venäman rahvahanlugemižen mödhe lidnan eläjiden lugu oli 170 841 ristitud, vn 2021 — 168 048 ristitud. Kaik 171 471 eläjad oli lidnas vl 2017. Kaikiš suremb lidnan ristitišt oli 181..184 tuhad eläjid vl 1991−1998 (184 tuh. rist. vl 1995).

Rahvahad (ozutadud rahvahudenke vl 2010): venälaižed — 92,7 %, ukrainalaižed — 2,8 %, toižed rahvahad — 4,5 %.

Ortodoksižen hristanuskondan nell'toštkümne pühäpertid oma saudud lidnas: kafedraline Raštvoiden päjumalanpert' (letihe vll 2001−2012), kümne jumalanpertid, koume časounäd. Om saudud protestantizman severt-se pühäpertid.

## Openduz
Lapsiden opendusen aluzkundad oma koumekümne koume päivkodid, nell'toštkümne keskškolad (nomer 1, 5, 7..9, 11..13, 15, 18, 21..23, «Opendusen keskuz»), koume liceid (nomer 16, 24 i «Politek»), koume gimnazijad (nomer 1 «Junona», juridine, «Šans»).

Professionaližen keskopendusen aluzkundad oma pedagogine i medicinine kolledžad, nell' tehnikumad (infotehnologijoiden, biznesan da dizainan; kundaližen sömižen i torguindan; energetikan da transportan; metallanümbriradmižen da mašinansauvomižen), sauvondškol i Sal'skan kozakišton proflicein filial. Kaks' üläopendusen aluzkundoiden filialad ratas lidnas: Moskvan «MIFI:n» tedoiduzkeskuz i inženeriž-tehnine institut, Donan valdkundaline tehnine universitet (Rostov Donal) — Tehnologijoiden institut.

## Galerei

Здание администрации Волгодонска и городской Думы.JPG|Lidnan Duman i Administracijan sauvuz (2008)
Маяк на Цимле.jpg|Majak vezivaradimen randal (2010)
Volgodonsk, Rostov Oblast, Russia - panoramio (33).jpg|Raštvoiden kafedraline päjumalanpert', vn 2012 nägu
Волгодонск. Баптистский храм.JPG|Baptizman pühäpert', vn 2010 nägu
Atommash Inzhenernyi tsentr 2.JPG|Atommašan inženerine keskuz vl 2015
Don River. Tsimlyansk Reservoir. Rostov Nuclear Power Plant P5140567 2200.jpg|Rostovan AES vl 2018
ДК им. Курчатова.JPG|Kul'turkeskuz Kurčatovan nimed vl 2009
Волгодонский политехнический техникум.JPG|Volgodonskan politehnine tehnikum (2009)
Австостанция Волгодонска.jpg|Lidnan avtostancii vl 2014
Volgodonskaya train station.jpg|*Volgodonskai*-päraudtestancijan sauvuz vl 2009


## Homaičendad


## Irdkosketused
* Lidnan Duman sait (''volgodonskduma.ru'') i sen versii edel vn 2022 sügüz'kud (''gorduma.org''). 
* Lidnan Administracijan oficialine sait (''volgodonskgorod.donland.ru'') i sen versii edel vn 2022 sügüz'kud (''volgodonskgorod.ru'').